ΓΡΑΠΤΗ ΕΡΩΤΗΣΗ E-2676/97 υποβολή: Inger Schφrling (V) προς την Επιτροπή (1 Σεπτεμβρίου 1997)

Θέμα: Εξαγωγές όπλων της ΕΕ

Σε έκθεση που δημοσίευσε η Σουηδική Κίνηση Ειρήνης «Svenska Freds» σχετικά με τις εξαγωγές όπλων των κρατών μελών της ΕΕ αναφέρεται ότι μεταξύ των ετών 1989 και 1995, τα κράτη μέλη της ΕΕ πραγματοποίησαν πωλήσεις όπλων σε 32 εμπόλεμες χώρες. Τούτο σημαίνει ότι βαρύ πολεμικό υλικό προερχόμενο από χώρες μέλη της ΕΕ χρησιμοποιήθηκε στις περισσότερες εμπόλεμες συγκρούσεις ανά τον κόσμο. Στην έκθεση υπογραμμίζεται επίσης ότι το 1989 και εξής έχουν υπογραφεί συμφωνίες για την εξαγωγή όπλων μεταξύ κρατών μελών της ΕΕ και 27 χωρών οι οποίες απροκάλυπτα και κατ' εξακολούθηση παραβιάζουν τα ανθρώπινα δικαιώματα.

Μπορεί ο αρμόδιος για τα θέματα αυτά Επίτροπος να μας πληροφορήσει εάν η ΕΕ ανέλαβε πρωτοβουλίες για τον περιορισμό των διεθνών εξαγωγών όπλων ή εάν ζήτησε από τα κράτη μέλη να θεσπίσουν αυστηρότερες πολιτικές όσον αφορά τις εξαγωγές όπλων;

Έχει η ίδια η Επιτροπή εκπονήσει έκθεση για τις εξαγωγές όπλων ή σχέδιο με προτάσεις για τις δυνατότητες περιορισμού των εξαγωγών αυτών;

Απάντηση του κ. Van den Broek, εξ ονόματος της Επιτροπής (2 Οκτωμβρίου 1997)

Οι αρχηγοί κρατών και κυβερνήσεων συμφώνησαν, τον Ιούνιο του 1991, ότι θα πρέπει να καταστεί δυνατή μια κοινή προσέγγιση που θα οδηγήσει στην εναρμόνιση των εθνικών πολιτικών εξαγωγής όπλων, με βάση ορισμένα κριτήρια που είχαν τότε προδιοριστεί και συμπληρώθηκαν τον Ιούνιο του 1992 από το Ευρωπαϊκό Συμβούλιο της Λισαβώνας.

Κατά την συνεδρίασή τους στο Αμστερνταμ, τον Ιούνιο του 1997, οι αρχηγοί κρατών και κυβερνήσεων αποφάσισαν ότι θα έπρεπε να αρχίσουν γρήγορα οι εργασίες, στο πλαίσιο της Κοινότητας, για «να αναπτυχθεί μια συνεπής και υπέθυνη πολιτική ελέγχου της εξαγωγής όπλων.

Οι πρωτοβουλίες που αναλήφθησαν στον τομέα αυτόν από την Κοινότητα, κατά τα τελευταία αυτά χρόνια, οδήγησαν ήδη στην έγκριση γενικών κατευθύνσεων για την ερμηνεία και την εφαρμογή των προαναφερθέντων κριτηρίων. Στο πλαίσιο αυτό, δόθηκε ιδιαίτερη προσοχή, τη στιγμή αυτή, στην εξέταση πρακτικών μέτρων που αποσκοπούν στην εξασφάλιση της ενίσχυσης της συνοδείας του οριστικού προορισμού των όπλων ώστε να αποφεύγονται οι κίνδυνοι αλλαγής της πορείας τους και στην εξασφάλισή του ότι οι εξαγωγές πραγματοποιούνται σύμφωνα με τους όρους που οδήγησαν στη χορήγηση της άδειας εξαγωγής.

Η Κοινότητα θα θέσει σε εφαρμογή, το συντομότερο δυνατό, το πρόγραμμα της Ευρωπαϊκής Ένωσης για την πρόληψη και την καταπολέμιση του παράνομου εμπορίου συμβατικών όπλων, το οποίο εγκρίθηκε τον Ιούνιο του 1997.

Η Επιτροπή υπέβαλε, τον Ιανουάριο του 1996, ανακοίνωση στο Συμβούλιο και στο Κοινοβούλιο με τίτλο «οι προκλήσεις που αντιμετωπίζουν οι βιομηχανίες άμυνας», ((Εγγρ. COM (96) 10 )) η οποία περιέχει, μεταξύ άλλων, συστάσεις σχετικά με τις πολιτικές που αφορούν των εξαγωγή όπλων. Η ανακοίνωση αυτή παρουσιάζει σειρά σκέψεων για ανάληψη ενεργειών σε ευρωπαϊκό επίπεδο, πολλές από τις οποίες έχουν αναλυθεί στο Συμβούλιο. Το Κοινοβούλιο ενέκρινε, κατά τη σύνοδο ολομελείας τον Μάϊο του 1997, την έκθεση του κ. Titley καθώς και ψήφισμα που συμφωνεί με τις συστάσεις της Επιτροπής.

Η συζήτηση για την έκθεση Titley επέτρεψε στην Επιτροπή να επιβεβαιώσει την πρόθεσή της να συνεχίσει την ενεργό συμβολή της στις πρωτοβουλίες που έχουν σκοπό να προσφέρουν στην Κοινότητα μια συνεπή πολιτική στον τομέα αυτό.